กรมอนามัย ห่วงเด็กไทยดื่มนมไม่เพียงพอในช่วงสถานการณ์โรคโควิด-19 ชวนร่วมกันแบ่งปันผ่านกิจกรรม “นม 2 กล่อง ปันสุขในชุมชน”
กรมอนามัย ห่วงเด็กไทยดื่มนมไม่เพียงพอในช่วงสถานการณ์โรคโควิด-19 ชวนร่วมกันแบ่งปันผ่านกิจกรรม “นม 2 กล่อง ปันสุขในชุมชน”พญ.พรรณพิมล วิปุลากร อธิบดีกรมอนามัย เปิดเผยว่า เพื่อรับวันดื่มนมโลก ปี 2563 ซึ่งจะมาถึงในวันที่ 1 มิถุนายนนี้ กรมอนามัยได้เปิดกิจกรรม นม 2 กล่อง ปันสุขในชุมชน ณ บ้านเอื้ออาทร บางบัวทอง 2 (บางกรวย-ไทรน้อย) จังหวัดนนทบุรี หวังให้เด็กดื่มนมอย่างต่อเนื่อง ซึ่งนมเป็นแหล่งโปรตีนคุณภาพดีและมีปริมาณแคลเซียมสูง ช่วยสร้างกระดูกที่มีผลต่อพัฒนาการด้านความสูงของเด็ก อีกทั้งยังมีวิตามินดี ที่ช่วยเสริมสร้างภูมิต้านทาน ทั้งนี้จากสถานการณ์การแพร่ระบาดของโรคโควิด -19 ส่งผลกระทบต่อการได้รับนมของเด็กตามที่องค์การปกครองส่วนท้องถิ่นได้จัดสรรให้คนละ 1 กล่องต่อวันในช่วงปิดเทอมและเปิดเทอม โดยในช่วงนี้ที่โรงเรียนยังคงหยุดการเรียนการสอน เด็กจำเป็นต้องได้ดื่มนม ที่บ้านเพิ่มเติมจากที่ได้รับอีก 1 กล่อง ซึ่งนอกจากพ่อแม่ ผู้ปกครองจะจัดเตรียมให้เด็กได้ดื่มนมที่บ้านเพิ่มอีก 1 กล่องแล้ว การแบ่งปันนมผ่านตู้ปันสุขในชุมชน เพื่อให้เด็กได้ดื่มนม 2 กล่องต่อวัน จึงเป็นแนวคิดที่กรมอนามัยส่งเสริมให้ประชาชนทุกคนมีส่วนร่วมแบ่งปันเนื่องในวันดื่มนมโลก เพื่อให้เด็ก มีร่างกายแข็งแรง สูงดีสมส่วน จากข้อมูลระบบรายงาน HDC กระทรวงสาธารณสุข ปี 2563 พบว่าเด็กไทยอายุ 12 ปี เพศชายมีความสูงเฉลี่ยเพียง 147.1 เซนติเมตร และเพศหญิงสูงเฉลี่ย 148.5 เซนติเมตร เท่านั้น จึงต้องรณรงค์การดื่มนมอย่างต่อเนื่องเพื่อบรรลุเป้าหมายในปี 2565 คือเด็กผู้ชาย ส่วนสูงเฉลี่ย 154 เซนติเมตร และเด็กผู้หญิง มีส่วนสูงเฉลี่ย 155 เซนติเมตร นอกจากการดื่มนมวันละ 2 กล่องแล้ว เด็กควรได้กินอาหารที่มีคุณค่าทางโภชนาการครบถ้วน กินไข่วันละ 1 ฟอง ร่วมกับการออกกำลังกายอย่างน้อย 1 ชม. ทุกวัน เน้นประเภทที่มีการกระแทกของข้อต่อ เช่น การกระโดด และนอนหลับพักผ่อนให้เพียงพอ 9-11 ชั่วโมง สำหรับช่วงเวลาทองในการเจริญเติบโตอย่างรวดเร็วของเด็กผู้ชายและเด็กผู้หญิงจะแตกต่างกัน คือ เด็กผู้หญิงจะเริ่มในช่วงอายุ 9-10 ปี จนถึงอายุประมาณ 12 ปี เด็กจะสูงเร็วจากนั้นอัตราการเพิ่มของความสูงจะลดลงจนกระทั่งถึงอายุ 16-18 ปี ความสูงจะค่อนข้างคงที่ ส่วนเด็กผู้ชายจะเริ่มในช่วงอายุ 10-12 ปี ความสูงจะเพิ่มขึ้นเร็วจนถึงอายุประมาณ 14 ปี จากนั้นอัตราการเพิ่มของความสูงจะลดลงจนถึงอายุประมาณ 18-20 ปี ความสูงจะค่อนข้างคงที่